Hoiame oma traditsioone kultuuripärandi abil

Põhja-Sakala valla ajaleht „Leole“, juuli 2018

Selline nimetus on EV100 projektil, millega alustati 2017. aasta kevadel. Projekti põhieesmärgiks oli Kõpu alevikus asuvale lauluväljakule värske ja erilise ilme andmine. Lauluväljakul on väga oluline roll meie kogukonnas jaaniõhtule tullakse kohale alevikust ja kõikidest ümberkaudsetest küladest. Süüdatakse jaanilõke, kuulatakse mõnusat muusikat, tantsitakse ja nauditakse koos kogukonnakaaslastega aasta kõige valgemat õhtut. Just seetõttu tundus õige Eesti Vabariigi 100. aastapäeva tähistamisel luua midagi pilkupüüdvat, aga ka midagi, mis kannab edasi meie kihelkonna vaimu. Nii sündis idee kaunistada lava Põhja-Sakala rühma kuuluva Kõpu kihelkonna triibustikuga. Tegelikult on meie kihelkonnal mitmeid erinevaid triipude kombinatsioone milliseid on võimalik näha näitusel „Kõpu mustrid ja värvid”. Näitus on hetkel üleval Kõpu Peetri kirikus. Laululavale värvitud muster on inspireeritud Kõpu kihelkonna seelikust, täpsemalt pika triibu undrukist (ERM 2143). Just selle valis ka MTÜ Kõpu Naisselts kihelkonna mustriga kanga reprodutseerimisel, millest on praeguseks valmistatud erinevaid esemeid, sh vööd, mida kasutavad Kõpu nais- koori liikmed oma esinemis- rõivastuses. Erilisema ilme andmiseks ja pilgu püüdmiseks on laululava esipaneeli muster värvitud originaalist erksamana. Samasuguseid triipe võib näha ka Kõpu alevikus Tamme tänava postkastialusel!

Jätkame oma kogukonna hoidmist ning toimetame edasi veelgi parema ja ilusama elukeskkonna nimel. Siinkohal soovin tänada ka neid, kes on selle projekti raames abikäe ulatanud: 2017. aja 2018. „Teeme ära!“ talgutel osalejad ning Viive, Mati, Kadi, Andres, Ulrika, Karl, Tiit, Riina, Tiina ja Kadri. Tänan ka kõiki neid, kes jäid nimetamata, kuid andsid samuti panuse projekti õnnestumisele! Lauluväljaku värskendamist rahastas siseministeerium ja Kodanikuühiskonna sihtkapital. Aitäh!

Kärt Linder

Kõpu piirkonnajuht

EKSKLUSIIVINTERVJUU KÕPU ESIMESE VALLAVANEMAGA MARTIN ALASEGA

august 2017 KÕPU VALLA INFOLEHT 12

Intervjueeris: Siim Avi

(katkend laululava kohta… )

…. Hingelähedasem oli üle oja lepavõsa. Taga paistsid magasiaida väravad. Koht meeldis. Sai volikogus väljakäidud. Meie valla esimene töötu tegeles võsa maha raiumisega. Peol auto järelhaagise peal esines orkester. Metallkasti põhi sattus voolu alla. Tegu oli esimene jaanitulega. Majandil olid kasutamata laokonstruktsioonid. Selle osas sain osaühinguga kokkuleppele ja sai laululava konstruktsioonid. Kui esimene kord siin esineti, siis orkestripoisid kiitsid akustikat—kuulsid, mida mängisid. Kuninga küla kaugeim punkt ka kuulis laululaval toimuvat. Sellel ajal vineeri polnud saadaval, vaid voodrilauast. See jääbki minust mälestuseks rahvale, sest paremat kohta polnud. Varem oli orumägedes, aga see tagastati eraomanikele.

august 2017 KÕPU VALLA INFOLEHT 12

EV100

Eesti riigi loomisest möödub aastal 2018 sada aastat. Kuna see on meie kõigi pidu, siis on meil kõigil võimalik saada kingitusi ja ka ise neid teha. Kingituste all mõeldakse eriilmelisi sündmusi ja algatusi, mis toovad rõõmu ja õnne inimestele, kogukondadele või kogu rahvale ning kujundavad paremat tulevikku. Loe lisa: [www.ev100.ee](http://www.ev100.ee). Ka Kõpu Vallavalitsus võtab osa EV 100 programmist ja teeb rahvale kingituse. Meie kingituse ettevalmistused algasid mais 2017 Teeme ära raames, mil korrastasime kalmistu, lauluväljaku, kiriku ümbruse ja mõisapargi. Lisaks värvis lasteaiapere mänguväljaku atraktsioonid rõõmsaks. Suur-suur tänu kõigile talgulistele!! Meie kingituse nimi on „Hoiame oma traditsioone läbi kultuuripärandi“ ning antud kingitusega on võimalik tutvuda lähemalt Kõpu valla kodulehel. Teame me ju kõik, et eestlane on laulu- ja tantsurahvas ning just sellega seonduvalt oleme otsustanud oma projektiga teha Kõpu alevikus asuvale lauluväljakule värskenduskuur. Püüame saada lava sirgu, värvime, paneme võrkpalli ja korvpalli mängimiseks üles uued võrgud ning lisame piknikuala. Kuna lauluväljak on meil oluline erinevate ürituste, näiteks traditsioonilise jaanipäeva peo korraldamiseks, siis usume, et see oleks ilus ja rahvuspärane kingitus EV100 puhul oma kogukonnale ja ka kõikidele teistele külastajatele.

Lauluväljaku värskendamist rahastab siseministeerium ja Kodanikuühiskonna Sihtkapital.

Kõik on oodatud projektile kaasa aitama nõu ja jõuga! Levitame infot suusõnaliselt ja lisame üleskutse valla Facebooki lehele.

Kärt Linder

maa- jakeskkonnanõunik